L-iżgurar taċ-ċibersigurtà fiż-żminijiet tal-coronavirus Hekk kif il-pandemija tal-coronavirus qed tinfirex madwar id-dinja, l-Unjoni Ewropea u l-Istati Membri tagħha osservaw theddidiet ċibernetiċi u attivitajiet ċibernetiċi malizzjużi li jattakkaw operaturi essenzjali fl-Istati Membri u s-sħab internazzjonali tagħhom, inkluż fis-settur tal-kura tas-saħħa. Mill-bidu tal-pandemija 'l hawn, ġew identifikati kampanji sinifikanti ta' phishing u distribuzzjoni ta' malware u attakki distribwiti li jwaqqfu s-servizz (DDoS), b'uħud minnhom jaffettwaw infrastrutturi kritiċi li huma essenzjali għall-ġestjoni ta' din il-kriżi. L-Unjoni Ewropea u l-Istati Membri tagħha jikkundannaw din l-imġiba malizzjuża fiċ-ċiberspazju, jesprimu solidarjetà mal-pajjiżi kollha li huma vittmi ta' attivitajiet ċibernetiċi malizzjużi u jissottolinjaw l-appoġġ kontinwu tagħhom biex tiżdied ir-reżiljenza ċibernetika globali. Kwalunkwe tentattiv biex tiġi ostakolata l-abbiltà ta' infrastrutturi kritiċi huwa inaċċettabbli. L-awturi kollha jridu jieqfu immedjatament milli jwettqu tali azzjonijiet irresponsabbli u destabbilizzanti, li jistgħu jqegħdu f'riskju l-ħajjiet tan-nies. Għandna bżonn li d-dinja kollha tkun magħquda f'din il-ġlieda globali kontra l-virus. Hija kwistjoni ta' umanità u ta' valuri komuni universali. L-Unjoni Ewropea u l-Istati Membri tagħha jaqsmu viżjoni komuni tat-theddid ċibernetiku u huma determinati li jipprevjenuhom, jiskoraġġixxuhom u jirreaġixxu għalihom, partikolarment permezz ta' skambju kontinwu ta' informazzjoni u kooperazzjoni fit-trattament tal-inċidenti, kif ukoll tal-użu tal-qafas tagħhom għal rispons diplomatiku konġunt tal-UE għal attivitajiet ċibernetiċi malizzjużi. Għal dan il-għan, l-Unjoni Ewropea u l-Istati Membri tagħha ser ikomplu jsaħħu l-kooperazzjoni tagħhom fil-livelli tekniċi, operattivi, ġudizzjarji u diplomatiċi, inkluż mas-sħab internazzjonali tagħhom. L-Unjoni Ewropea u l-Istati Membri tagħha jappellaw lill-pajjiżi kollha biex jeżerċitaw diliġenza dovuta u jieħdu azzjonijiet xierqa kontra atturi li jwettqu tali attivitajiet mit-territorju tagħhom, b'konsistenza mad-dritt internazzjonali u r-rapporti ta' kunsens tal-2010, l-2013 u l-2015 tal-Gruppi ta' Esperti Governattivi tan-Nazzjonijiet Uniti (UNGGEs) fil-qasam tal-Informazzjoni u t-Telekomunikazzjoni fil-Kuntest tas-Sigurtà Internazzjonali. Il-ħidma li għaddejja tas-sitt UNGGE u l-Grupp ta' Ħidma Miftuħ (OEWG) tan-NU fil-qasam tal-Informazzjoni u t-Telekomunikazzjoni fil-Kuntest tas-Sigurtà Internazzjonali hija kruċjali għat-tisħiħ tal-kooperazzjoni internazzjonali lejn ċiberspazju globali, miftuħ, stabbli, paċifiku u sigur fejn japplikaw bis-sħiħ id-drittijiet tal-bniedem, il-libertajiet fundamentali u l-istat tad-dritt. L-Unjoni Ewropea u l-Istati Membri tagħha jinsabu spalla ma' spalla ma' dawk kollha affettwati mill-pandemija tal-coronavirus madwar id-dinja. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro u l-Albanija[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. [1] Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.